চট্টগ্রামের ঐতিহ্যবাহী জব্বারের বলি খেলার ১০৮তম আসরে ১৩ বারের মতো চ্যাম্পিয়ন হয়েছেন দিদার বলি। এর আগে ১২ বারের চ্যাম্পিয়ন রামুর দিদার বলি ফাইনালে প্রায় ১৭ মিনিট লড়াই করে গতবারের চ্যাম্পিয়ন উখিয়ার শামসু বলিকে পরাজিত করে শিরোপা জেতেন। ২৪ এপ্রিল নগরীর লালদিঘি মাঠে শুরু হয় জব্বারের বলির ফাইনাল খেলা। দেশের বিভিন্ন প্রান্ত থেকে আসা শতাধিক বলি এতে অংশ নেন। খেলা শেষে চট্টগ্রাম সিটি মেয়র আ জ ম নাছির উদ্দিন চ্যাম্পিয়ন দিদার বলি ও রানার আপ শামসু বলির হাতে ক্রেস্ট তুলে দেন। টানটান উত্তেজনার ফাইনাল খেলায় একে অন্যকে পরাস্ত করার আপ্রাণ চেষ্টা করেন। ফাইনাল খেলা শুরুর পর থেকেই দুই ফাইনালিস্ট একে অন্যকে মাটিতে ফেলে দিয়ে পরাস্ত করার চেষ্টা করতে থাকেন। দিদার বলি কয়েকবার শামসু বলিকে উপরের দিকে তুলে মাটিতে আছড়ে ফেললেও শামসুর পিঠ মাটিতে লাগাতে পারেননি তিনি। পরে খেলার ১৭ মিনিটের মাথায় মাঠের সীমানার বাঁশ এবং রশির পাশে আছড়ে ফেলে শামসুকে পরাস্ত করেন দিদার। পূর্ব ঘোষণা অনুযায়ী আগামীবার থেকে আর দেখা যাবে না ঐতিহ্যবাহী জব্বার বলির সবচেয়ে বেশি ট্রফির মালিক দিদারকে। এর আগে জব্বারের বলি খেলায় অংশ নিতে নিবন্ধন করেন দেশের বিভিন্ন জেলা থেকে আগত ১০২ জন বলি। এর মধ্যে খেলায় অংশ নেন ৭৪ জন বলি। প্রথম রাউন্ডের খেলায় ৭০ জন অংশ নেন। প্রথম রাউন্ডে ৩৫ জন খেলোয়াড় তাদের প্রতিদ্বন্দ্বীকে হারিয়ে জয়ী হন। এরপর প্রথম সেমিফাইনালে মিরসরাইয়ের লিয়াকত বলিকে হারিয়ে ফাইনালে জায়গা করে নেন রামুর দিদার বলি। দ্বিতীয় সেমিফাইনালে কুমিল্লার রাশেদ বলিকে হারিয়ে বিজয়ী হন উখিয়ার শামসু বলি। ফাইনালে উখিয়ার শামসু বলিকে হারিয়ে চ্যাম্পিয়ন হন রামুর দিদার বলি। বলি খেলায় চ্যাম্পিয়নকে নগদ ২০ হাজার টাকা এবং রানার আপকে ১৫ হাজার টাকা পুরস্কার হিসেবে দেয়া হয়। এছাড়া প্রথম রাউন্ডের খেলায় বিজয়ী ৩৫ জনকে ক্রেস্ট এবং ১ হাজার টাকা করে পুরস্কার দেয়া হয়। খেলা শেষে তাৎক্ষণিক প্রতিক্রিয়ায় গতবারের চ্যাম্পিয়ন শামসু বলি অভিযোগ করে বলেন, আমার প্রতি অন্যায় করা হয়েছে। আমার পিঠ মাটিতে ফেলতে পারেনি দিদার। ষড়যন্ত্রের অংশ হিসেবে আমাকে উদ্দেশ্যমূলকভাবে হারানো হয়েছে। চ্যাম্পিয়ন দিদার বলি এ অভিযোগ প্রসঙ্গে বলেন, রেফারির সিদ্ধান্তই চূড়ান্ত। লাখো দর্শক দেখেছে, কে জিতেছে। জব্বারের বলি খেলার এবারের ১০৮তম আসরের পুরস্কার বিতরণ অনুষ্ঠানের উদ্বোধন করেন চট্টগ্রাম সিটি মেয়র আ জ ম নাছির উদ্দিন। বিশেষ অতিথি হিসেবে উপস্থিত ছিলেন নগর পুলিশের অতিরিক্ত কমিশনার মাসুদ উল হাসান। অনুষ্ঠান আয়োজক কমিটির সভাপতি কাউন্সিলর জহরলাল হাজারী ও সাধারণ সম্পাদক শওকত আনোয়ার বাদলসহ বিভিন্ন শ্রেণি-পেশার বিশিষ্টজন উপস্থিত ছিলেন।